Na osnovu člana 32v Zakona o nevladinim organizacijama ("Službeni list Crne Gore" br. 39/11 i 37/17), a u vezi s Odlukom o utvrđivanju prioritetnih oblasti od javnog interesa i visine sredstava za finansiranje projekata i programa nevladinih organizacija u 2024. godini ("Službeni list CG", br. 119/23) i Pravilnikom o sadržaju javnog konkursa za raspodjelu sredstava za finansiranje projekta i programa nevladinih organizacija i izgledu i sadržaju prijave na javni konkurs (″Službeni list CG″ broj 14/18) i člana 130 Zakona o socijalnoj i dječjoj zaštiti ("Službeni list CG", br. 27/13, 1/15, 42/15, 47/15, 56/16, 66/16, 1/17, 31/17, 42/17, 50/17, 59/21, 145/21 i 3/23), Komisija za raspodjelu sredstava za finansiranje projekata/programa nevladinih organizacija u 2024. godini u oblasti pomoći starijim licima, koju je obrazovalo Ministarstvo rada i socijalnog staranja rješenjem broj: 01-128/24-1869/40 od 14. 5. 2024. godine objavljuje

**JAVNI KONKURS**

**″VIŠE GODINA BOLJEG ŽIVOTA U ZAJEDNICI″**

**ZA FINANSIRANJE PROJEKATA/PROGRAMA NEVLADINIH ORGANIZACIJA**

**U 2024. GODINI U OBLASTI POMOĆI STARIJIM LICIMA**

Pozivaju se nevladine organizacije koje imaju kapacitete i iskustvo da prijave projekte na ovaj Konkurs kojim mogu doprinjeti realizaciji prioriteta utvrđenih *Strategijom razvoja sistema socijalne zaštite starijih za period od 2018-2022*, u oblasti pomoći starijim licima koja je u nadležnosti Ministarstva rada i socijalnog staranja.

**Opšti cilj** definisan*Strategijom razvoja sistema socijalne zaštite starijih za period od 2018-2022*, čijem ostvarenju treba da doprinesu projekti nevladinih organizacija u 2024. godini je unaprijeđena socijalna zaštita starijih, s integrisanim uslugama i podrškom radi očuvanja i poboljšanja kvaliteta njihovog života.

Posebni ciljevi, kojima takođe treba da doprinesu projekti nevladinih organizacija, su:

* Unaprijediti socijalnu odgovornost i integrativni pristup koji omogućava podsticanje socijalne inkluzije, povećanje kvaliteta života i korišćenje kapaciteta starijih za samostalan život,
* Unaprijediti usluge socijalne zaštite starijih,
* Unaprijediti sistem kvaliteta usluga starijih.

**Prioritetni problemi** u oblasti pomoći starijim licima koji se planiraju rješavati finansiranjem projekata nevladinih organizacija je nedostatak ili nedovoljna razvijenost integrisanih socijalnih usluga, njihova nedovoljna zastupljenost, kao i nedovoljno razvijen pristup za podršku starijima.

**Glavni cilj projekata** nevladinih organizacija koji će biti finansirani Javnim konkursom - "Više godina boljeg života u zajednici" - je doprinos razvoju usluga koje su namijenjene starijim licima.

**Specifični ciljevi projekata** nevladinih organizacija koji će biti finansirani potrebno je da:

* doprinesu unaprijeđenju vaninstitucijalnih oblika podrške starijim licima;
* doprinesu razvoju pluralizma usluga;
* doprinesu integraciji starijih lica u društvenu zajednicu u što većoj mogućoj mjeri;
* podstiču starija lica na aktivan život i promovišu usluge za podršku za život u zajednici.

Nevladine organizacije kroz pružanje usluga podrške za život u zajednici i savjetodavno-terapijskih i socijalno-edukativnih usluga starijim licima mogu doprinijeti unapređenju sistema kvaliteta usluga što će za rezultat imati da starija lica ostaju u svojim domaćinstvima, i svom okruženju uz nečiju podršku ili pomoć, a život će im na taj način postati funkcionalniji. Na ovaj način se podržavaju potencijali starijih lica da vode kvalitetan život i doprinose društvu u mjeri svojih mogućnosti i potreba. Usluge socijalne zaštite starijim licima pružaju se tako da su u najvećem stepenu usaglašene s potrebama korisnika, uz puno poštovanje njihovih prava. Usluge bi se razvijale na takav način da korisnici svoje potrebe prioritetno zadovoljavaju u sredini u kojoj žive.

**KONKURS IMA TRI PRIORITETA:**

**Prioritet I:**

* Pružanje usluga iz oblasti socijalne zaštite - usluga podrške za život u zajednici i savjetodavno-terapijskih i socijalno-edukativnih usluga starijim licima od strane pružalaca usluga koji imaju licencu za obavljanje djelatnosti koja se odnosi na konkretnu uslugu.

Podržaće se projekti nevladinih organizacija koji su usmjereni na razvoj usluga iz oblasti socijalne zaštite - usluge podrške za život u zajednici (dnevni boravak za starija lica, pomoć u kući za starija lica), savjetodavno-terapijske i socijalno-edukativne usluge i razvoj kapaciteta pružalaca tih usluga čime se doprinosi prevenciji institucionalizacije, poboljšanju kvaliteta pružanja usluga socijalne zaštite na nivou zajednice i promociji partnerstva unutar zajednica.

Ovaj prioritet doprinosi ostvarivanju opšteg i sva tri posebna cilja predviđenih *Strategijom razvoja sistema socijalne zaštite starijih za period od 2018-2022*.

**Prioritet II:**

* Podrška izgradnji i unapređenju kapaciteta organizacija civilnog društva pružalaca usluga iz oblasti socijalne zaštite - usluga podrške za život u zajednici, savjetodavno-terapijskih i socijalno-edukativnih usluga starijim licima u procesu dobijanja licence nevladinih organizacija za obavljanje djelatnosti i kvalitetnijeg pružanja usluga socijalne zaštite (kapaciteta: organizacionih, programskih, tehničkih, stručnog kadra i sl).

Podržaće se projekti nevladinih organizacija koji su usmjereni na razvoj usluga iz oblasti socijalne zaštite - podrška za život u zajednici (dnevni boravak za starija lica, pomoć u kući za starija lica) i savjetodavno-terapijskih i socijalno-edukativnih i razvoj kapaciteta pružalaca tih usluga čime se doprinosi prevenciji institucionalizacije, reintegraciji korisnika/ca u društvo, poboljšanju kvaliteta pružanja usluga socijalne zaštite na nivou zajednice i promociji partnerstva unutar zajednica.

Ovaj prioritet doprinosi ostvarivanju opšteg i sva tri posebna cilja predviđenih *Strategijom razvoja sistema socijalne zaštite starijih za period od 2018-2022*.

**Prioritet III:**

* Podrška unapređenju ukupnog kvaliteta života starjih lica i poboljšanju njihove socijalne inkluzije kroz pružanje usluga socijalne zaštite u širem smislu, a u skladu s njihovim potrebama.

Usluge socijalne i dječje zaštite u širem smislu predstavljaju usluge, odnosno mjere i aktivnosti koje nisu definisane Zakonom o socijalnoj i dječjoj zaštiti i za njihovo pružanje nije potrebna licenca u skladu s navedenim Zakonom. Ove usluge mogu dopunjavati usluge socijalne i dječje zaštite za koje su propisani normativi i minimalni standardi na način da u određenom vremenskom razdoblju odgovaraju na specifične potrebe korisnika i unapređuju socijalnu inkluziju i kvalitet njihovog života.

Ovaj prioritet doprinosi ostvarivanju opšteg i sva tri posebna cilja predviđenih *Strategijom razvoja sistema socijalne zaštite starijih za period od 2018-2022*.

**CILJNE GRUPE:**

**Direktne ciljne grupe korisnika su**:

* lica starija od 67 godina,
* lica starija od 67 godina s invaliditetom,
* lica starija od 67 godina kojima je usljed posebnih okolnosti i socijalnog rizika potreban odgovarajući oblik socijalne zaštite.

**Potrebe koje su prepoznate za direktnu ciljnu grupu:** intezivna stručna pomoć i podrška, savjetodavni rad, ishrana i dostupnost zdravstvenih usluga, održavanje lične higijene i higijene prostora, sigurno okruženje, razvoj potencijala i osnaživanje korisnika.

**Indirektne ciljne grupe korisnika su:**

* centri za socijalni rad,
* šire porodice korisnika usluga i
* lokalne zajednice u kojima porodice žive.

**Potrebe koje su prepoznate za indirektnu ciljnu grupu** su: podrška sistemu socijalne i dječje zaštite u pružanju podrške starijim licima, osnaživanje starijih lica i smanjenje rizika za smještaj u ustanovu.

**Aktivnosti nevladinih organizacija koje će doprinijeti ostvarenju strateških ciljeva i zadovoljenju potreba ciljnih grupa ("prihvatljive aktivnosti za finansiranje") su:**

* aktivnosti pružanja usluga starijim licima,
* edukativne i promotivne aktivnosti koje se odnose na zaštitu starijih lica u sistemu socijalne i dječje zaštite,
* obuke namijenjene predstavnicima institucija u sistemu socijalne zaštite,
* edukacija stručnih radnika o različitim uslugama podrške i pomoći starijim licima,
* edukacija starijih lica o aktivnom i zdravom staranju,
* izrada i akreditacija programa obuke za stručne radnike/ce i saradnike/ce o oblasti zaštite starijih lica,
* angažovanje volontera u pružanju usluge kućnih posjeta odraslim i starijim licima, posebno u ruralnim područjima, radi prevazilaženje problema usamljenosti.

Nevladine organizacije putem projekata mogu doprinijeti boljem funkcionisanju starijih lica putem pružanja podrške u prevazilaženju svakodnevnih izazova, i to sprovođenjem kvalitetnih usluga iz oblasti socijalne zaštite i razvojem mreže usluga u zajednici koje podržavaju kvalitetan životih starijih lica u njihovom prirodnom okruženju koje smanjuju rizik od smještaja starijih lica u ustanove.

**Ukupan iznos sredstava** koja se mogu raspodjeliti ovim Konkursom je **325.000,00 eura.**

**Najnižiji iznos** sredstava koji se može dodijeliti pojedinom projektu/programu je **10.000 eura.**

**Najviši iznos** sredstava koji se može dodijeliti pojedinom projektu/programu je **30.000 eura.**

Shodno članu 32ž stav 4 Zakona o nevladinim organizacijama, Ukupan iznos sredstava koja se na osnovu Javnog konkursa mogu dodijeliti nevladinoj organizaciji za finansiranje projekta, odnosno programa, ne može preći 20% od ukupno opredijeljenih sredstava koja se raspodjeljuju na osnovu tog konkursa.

Na ovaj Konkurs nevladina organizacija može prijaviti više projekata, odnosno programa, ali joj se **mogu dodjeliti sredstva samo za jedan projekat, odnosno program.** Ta nevladina organizacija **može biti i partner na samom jednom projektu u okviru ovog Javnog konkursa.**

**Prijavu projekta/programa na ovaj Konkurs može podnijeti nevladina organizacija (podnosilac projekta i partnerska nevladina organizacija) koja je**:

1. upisana u Registar nevladinih organizacija;
2. kroz ciljeve i djelatnosti u Statutu, definisala oblast od javnog interesa iz ovog Konkursa kao oblast svog djelovanja;
3. predala poreskom organu prijavu za prethodnu fiskalnu godinu (bilans stanja i bilans uspjeha);

Za prijavu projekta **u sklopu Prioriteta I nevladina organizacija je dužna dostaviti i licencu** za obavljanje djelatnosti za usluge podrške za život u zajednici (dnevni boravak) i savjetodavno-terapijske i socijalno-edukativne usluge (savjetovanje, terapija i SOS telefon).

**Raspodjela sredstava iz ovog Konkursa vrši se na osovu sljedećih kriterijuma:**

1. doprinos prijavljenog projekta, odnosno programa ostvarivanju javnog interesa i realizaciji strateških ciljeva u određenoj oblasti;
2. kvalitet prijavljenog projekta, odnosno programa;
3. kapacitet nevladine organizacije da realizuje prijavljeni projekat, odnosno program;
4. transparentnost rada nevladine organizacije.

Članom 32 stav 3 Zakona o nevladinim organizacijama organizacijama ("Službeni list Crne Gore" br. 39/11 i 37/17) navedeno je da projekat, u smislu ovog zakona, predstavlja skup aktivnosti u oblastima iz stava 2 istog člana koji se realizuju u periodu koji nije duži od jedne godine.

Članom 32 stav 4 Zakona o nevladinim organizacijama organizacijama ("Službeni list Crne Gore" br. 39/11 i 37/17) navedeno je da program, u smislu ovog zakona, predstavlja dugoročni plan razvoja organizacije i sprovođenja aktivnosti u oblastima iz stava 2 istog člana u periodu koji nije duži od tri godine.

Bodovanje projekata, odnosno programa, prema navedenim kriterijumima, vršiće se prema mjerilima i na način utvrđen Uredbom o finansiranju projekata i programa nevladinih organizacija u oblastima od javnog interesa (″Službeni list CG″, br. 13/18), na obrascu koji je utvrdilo Ministarstvo javne uprave, a svaki projekat će bodovati po dva nezavisna procjenjivača, s Liste koju je utvrdilo i objavilo na svojoj internet stranici Ministarstvo javne uprave. Nezavisni procjenjivači sačinjavaju bodovnu Listu koja sadrži: broj bodova po svakom od mjerila s obrazloženjem, broj bodova po svakom od kriterijuma, ukupan broj ostvarenih bodova po svim kriterijumima, mjesto i datum bodovanja i potpis nezavisnog procjenjivača.

**Rok za podnošenje prijava** na ovaj Konkurs je 30 dana od dana objavljivanja, odnosno

**zaključno sa 1. 7. 2024. godine.**

Prijava projekta/programa dostavlja se isključivo na obrascu propisanom Pravilnikom o sadržaju javnog konkursa za raspodjelu sredstava za finansiranje projekata i programa nevladinih organizacija i izgledu i sadržaju prijave na javni konkurs (″Službeni list CG″, br. 14/18), a koji je sastavni dio ovog Konkursa.

Prijava za projekat podnosi se na Obrascu 1 koji možete preuzeti [**OVDJE**](https://www.gov.me/dokumenta/a0e5b675-2713-404f-936e-25beedf24964).

U vezi sa članom 4 Pravilnika o sadržaju javnog konkursa za raspodjelu sredstava za finansiranje projekta i programa nevladinih organizacija i izgledu i sadržaju prijave na javni konkurs (″Službeni list CG″ broj 14/18), potrebno je da prijava na Javni konkurs sadrži:

* naziv organa državne uprave nadležnog za oblast za koju se objavljuje javni konkurs (navesti naziv ovog Ministarstva);
* naziv: Prijava na javni konkurs (navesti naziv ovog Konkursa) za raspodjelu sredstava za finansiranje projekata, odnosno programa nevladinih organizacija;
* naziv oblasti za koju se prijavljuje nevladina organizacija (1. u prioritetnoj oblasti od javnog interesa – navesti oblast od javnog interesa iz ovog Konkursa);
* datum objavljivanja ovog Javnog konkursa;
* rok za podnošenje prijave na ovaj Javni konkurs;
* podatke o nevladinoj organizaciji koja se prijavljuje na Javni konkurs, kao i podatke o partnerskoj nevladinoj organizaciji ako se nevladina organizacija prijavljuje na Javni konkurs zajedno s partnerskom nevladinom organizacijom;
* izjavu o nepostojanju višestrukog finansiranja i izjavu o partnerstvu s podacima o licu ovlašćenom za zastupanje, potpisom, mjestom, datumom i pečatom;
* podatke o budžetu i troškovima realizacije projekta, odnosno programa;
* izjavu o istinitosti podataka s podacima o koordinatoru projekta, odnosno programa i licu ovlašćenom za zastupanje, kao i potpisom, mjestom, datumom i pečatom.

Uz prijavu na ovaj Konkurs, **nevladine organizacije su dužne dostaviti:**

* fotokopiju Rješenja o upisu u Registar NVO[[1]](#footnote-1);
* fotokopiju Statuta u kojem su definisani ciljevi i djelatnost, odnosno oblast djelovanja nevladine organizacije, koja se odnosi na pomoć starijim licima[[2]](#footnote-2);
* fotokopiju akta o podnesenoj prijavi za prethodnu (2023) fiskalnu godinu poreskom organu (s fotokopijom bilansa stanja i bilansa uspjeha)[[3]](#footnote-3);
* izjavu potpisanu od strane ovlašćenog lica i s pečatom nevladine organizacije da će NVO prije potpisivanja Ugovora obavjestiti Komisiju o eventualnim dodjeljenim sredstvima za isti projekat/program od drugih državnih organizacionih jedinica;
* fotokopiju licence za obavljanje djelatnosti za usluge podrške za život u zajednici (dnevni boravak) i savjetodavno-terapijske i socijalno-edukativne usluge (savjetovanje, terapija i SOS telefon) za prijave projekata u sklopu Prioriteta I.[[4]](#footnote-4)

**Za partnersku organizaciju potrebno je dostaviti**:

* fotokopiju Rješenja o upisu u Registar NVO;
* fotokopiju Statuta u kojem su definisani ciljevi i djelatnost, odnosno oblast djelovanja nevladine organizacije, koja se odnosi na pomoć starijim licima;
* fotokopiju akta o podnesenoj prijavi za prethodnu (2023) fiskalnu godinu poreskom organu (s fotokopijom bilansa stanja i bilansa uspjeha).

**Popunjenu, potpisanu i pečatom ovjerenu prijavu neophodno je dostaviti u dva (2) primjerka u štampanoj verziji i jedan (1) primjerak u elektronskoj formi na CD-u, u sadržaju istovjetnom štampanoj primjerku (PDF format).**

**Prijavu s potrebnom dokumentacijom, uključujući i CD treba**

**poslati isključivo poštom na sljedeću adresu:**

**Ministarstvo rada i socijalnog staranja**

**Rimski trg, br. 46**

**Podgorica**

**s napomenom: NE OTVARATI - prijava na Javni konkurs broj: 01-128/24-3448/1 pod nazivom**

**″VIŠE GODINA BOLJEG ŽIVOTA U ZAJEDNICI″**

U razmatranje će biti uzeti samo projekti/programi **koji su dostavljeni na propisanom obrascu, s potrebnom dokumentacijom i u roku, odnosno koji zadovoljavaju uslove propisane ovim Konkursom.**

**Eventualna pitanja u vezi s ovim Konkursom** mogu se postaviti elektronskim putem na mejl-adresu [jasmin.lukacevic@mrs.gov.me](mailto:jasmin.lukacevic@mrs.gov.me), **najkasnije do 20. 6. 2024. godine.**

Komisija za raspodjelu sredstava nevladinim organizacijama u 2024. godini u oblasti pomoći starijim licima će **u roku od 15 dana od dana završetka ovog Konkursa,** na internet stranici Ministarstva rada i socijalnog staranja i portalu e-uprave **objaviti Listu nevladinih organizacija koje nisu dostavile urednu i potpunu prijavu,** uz ukazivanje na utvrđene nedostatke koji se odnose na prijavu, odnosno potrebnu dokumentaciju.

**Nevladina organizacija s pomenute Liste je, u roku od pet dana od dana objavljivanja liste, dužna da otkloni utvrđene nedostatke, a u slučaju da se utvrđeni nedostaci ne otklone u propisanom roku, prijava se odbacuje.**

***Broj: 01-128/24-3448/1***

***Podgorica, 31. 5. 2024. godine***

***PREDSJEDNIK KOMISIJE***

***Jasmin Lukačević***

***Obradio****: Jasmin Lukačević*

***Pozicija:*** *predsjednik Komisije za raspodjelu sredstava za finansiranje projekata/programa NVO u 2024. godini za oblast pomoć starijim licima*

***e-mail****:* [*jasmin.lukacevic@mrs.gov.me*](mailto:mersiha.hasanbegovic@mrs.gov.me)

***Verifikovala****: Biljana Vučetić*

***Pozicija:*** *načelnica Službe za saradnju s NVO i monitoring projekata*

***e-mail****:* [*biljana.vucetic@mrs.gov.me*](mailto:biljana.vucetic@mrs.gov.me)

***Saglasan****: Adis Pepić*

***Pozicija****: sekretar Ministarstva rada i socijalnog staranja*

***e-mail:***[*adis.pepic@mrs.gov.me*](mailto:adis.pepic@mrs.gov.me)

1. Ukoliko su izvšene izmjene adrese, odnosno sjedišta, naziva nevladine organizacije, ovlašćenog lica, izmjene i dopune Statuta i druge slične izmjene, potrebno je dostaviti fotokopije Rješenja nadležnog organa koje potvrđuju te izmjene. [↑](#footnote-ref-1)
2. Ukoliko su izvršene izmjene i dopune Statuta, potrebno je dostaviti fotokopiju Rješenja nadležnog organa koja potvrđuje te izmjene. Takođe, fotokopija Statuta dostavlja se s pečatom nevladine organizacije i potpisom. [↑](#footnote-ref-2)
3. Fotokopije bilansa stanja i bilansa uspjeha dostavljaju se s pečatom nevladine organizacije i potpisom odgovornog lica. [↑](#footnote-ref-3)
4. Licenca mora da odgovara vrsti usluge koja je planirana projektom/programom. [↑](#footnote-ref-4)